CELEX: 32020R2012
Language: hu
Date: 2020-08-05 00:00:00
Title: A Bizottság (EU) 2020/2012 felhatalmazáson alapuló rendelete (2020. augusztus 5.) az egyes kis méretű nyílt tengeri fajok földközi-tengeri halászatában alkalmazandó de minimis kivétel meghatározásáról szóló (EU) 2018/161 felhatalmazáson alapuló rendeletnek az alkalmazási időszak tekintetében történő módosításáról

2020.12.10.   
               
               
                  HU
               
               
                  Az Európai Unió Hivatalos Lapja
               
               
                  L 415/1
               
            
         A BIZOTTSÁG (EU) 2020/2012 FELHATALMAZÁSON ALAPULÓ RENDELETE
         (2020. augusztus 5.)
         az egyes kis méretű nyílt tengeri fajok földközi-tengeri halászatában alkalmazandó de minimis kivétel meghatározásáról szóló (EU) 2018/161 felhatalmazáson alapuló rendeletnek az alkalmazási időszak tekintetében történő módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (7) bekezdésére,
         mivel:
         
                     (1)
                  
                  
                     Az 1380/2013/EU rendelet a fogási korlátok hatálya alá tartozó fajokra vonatkozó kirakodási kötelezettség bevezetésével törekszik minden uniós halászati tevékenységben fokozatosan felszámolni a visszadobás gyakorlatát. A rendelet a Földközi-tenger tekintetében alkalmazandó továbbá az (EU) 2019/1241 európai parlamenti és tanácsi rendelet (2) IX. mellékletében felsorolt, minimális állományvédelmi referenciaméretek hatálya alá tartozó fajok fogásaira.
                  
               
                     (2)
                  
                  
                     Az 1380/2013/EU rendelet 15. cikke (1) bekezdésének a) pontja szerint 2015. január 1-jétől kirakodási kötelezettség vonatkozik a kis méretű nyílt vízi fajokra.
                  
               
                     (3)
                  
                  
                     A nem szándékos fogások kezelésével járó aránytalan költségek elkerülése érdekében az (EU) 2018/161 felhatalmazáson alapuló bizottsági rendelet (3) lehetővé tette a minimális állományvédelmi referenciaméretek hatálya alá tartozó fajokból ejtett fogások egy kis százalékának visszadobását. A rendelet a kis méretű nyílt vízi fajok közül a szardella, a szardínia, a makrélák és a fattyúmakrélák vízközi vonóhálóval és/vagy erszényes kerítőhálóval folytatott halászatára alkalmazandó együttes de minimis kivételről rendelkezik a Földközi-tengeri Általános Halászati Bizottság (GFCM) által meghatározott 1., 2., 5., 6., 7., 8., 9., 10., 11.1., 11.2. és 12. (a Földközi-tenger nyugati része), 17. és 18. (Adriai-tenger), valamint 15., 16., 19., 20., 22., 23. és 25. (a Földközi-tenger délkeleti része) földrajzi alterületek vonatkozásában.
                  
               
                     (4)
                  
                  
                     Az (EU) 2018/161 felhatalmazáson alapuló rendeletet 2020. december 31-ig kell alkalmazni.
                  
               
                     (5)
                  
                  
                     2020 májusában a kis méretű nyílt vízi fajok földközi-tengeri halászatában közvetlen állománygazdálkodási érdekkel bíró tagállamok – konkrétan a PESCAMED magas szintű csoport (Franciaország, Olaszország és Spanyolország) a Földközi-tenger nyugati részére, az ADRIATICA magas szintű csoport (Horvátország, Olaszország és Szlovénia) az Adriai-tengerre, a SUDESTMED magas szintű csoport (Ciprus, Görögország, Olaszország és Málta) pedig a Földközi-tenger délkeleti részére vonatkozóan – tudományos bizonyítékokat nyújtottak be az (EU) 2018/161 felhatalmazáson alapuló rendeletben meghatározott de minimis kivétel meghosszabbításának kérelmezése céljából.
                  
               
                     (6)
                  
                  
                     2020 májusában a Halászati Tudományos, Műszaki és Gazdasági Bizottság (HTMGB) egyik szakértői munkacsoportja áttekintette a benyújtott tudományos bizonyítékokat, és úgy vélte, hogy a de minimis kivétel meghosszabbításához további bizonyítékokra lenne szükség, különösen az érintett halászatok tekintetében a visszadobott egyedek bejelentett mennyiségét illetően.
                  
               
                     (7)
                  
                  
                     2020 júniusában a HTMGB szakértői munkacsoportjának észrevételeire válaszul a három tagállami magas szintű csoport további bizonyítékokat nyújtott be. A benyújtott kiegészítő bizonyítékok fényében a HTMGB (4) arra a következtetésre jutott, hogy az (EU) 2018/161 felhatalmazáson alapuló rendelet alapján nyújtott de minimis mentesség meghosszabbítását indokoló tudományos kritériumok teljesülnek.
                  
               
                     (8)
                  
                  
                     Az (EU) 2018/161 felhatalmazáson alapuló rendeletben előírt de minimis kivétel több, a kisüzemi halászhajók által egyidejűleg, nagyon eltérő mennyiségekben kifogott és a part mentén elszórva található számos különböző kirakodási ponton kirakodott fajra vonatkozik, ami megnehezíti az egy-egy állományra összpontosító megközelítést[?]. Az említett fajokra az (EU) 2019/1241 rendelet IX. mellékletében felsorolt minimális állományvédelmi méretek vonatkoznak.
                  
               
                     (9)
                  
                  
                     A nem szándékos fogások kezelésének aránytalan költségeire és a nem szándékos fogások szintjére vonatkozóan benyújtott információk javultak. A HTMGB azonban megjegyzi, hogy a visszadobásokra vonatkozó adatok gyűjtését még javítani kell. Ezzel összefüggésben, valamint a nem szándékos fogások kezelésével járó aránytalan költségeknek, valamint az érintett halászati tevékenységek és a kapcsolódó gazdasági tevékenységek megszakadásának elkerülése érdekében a Bizottság helyénvalónak tartja az (EU) 2018/161 felhatalmazáson alapuló rendeletben meghatározott de minimis kivétel alkalmazási időszakának meghosszabbítását.
                  
               
                     (10)
                  
                  
                     Az (EU) 2018/161 felhatalmazáson alapuló rendeletet ezért ennek megfelelően módosítani kell.
                  
               
                     (11)
                  
                  
                     Mivel az e rendeletben előírt intézkedések közvetlenül érintik az uniós hajók halászati idényének tervezését és az ahhoz kapcsolódó gazdasági tevékenységeket, e rendeletnek a kihirdetése után azonnal hatályba kell lépnie. A jogbiztonság érdekében és mivel az (EU) 2018/161 felhatalmazáson alapuló rendelet 2020. december 31-én hatályát veszti, ezt a rendeletet 2021. január 1-jétől kell alkalmazni,
                  
               ELFOGADTA EZT A RENDELETET:
         
            1. cikk
            Az (EU) 2018/161 felhatalmazáson alapuló bizottsági rendelet 4. cikkének második bekezdése helyébe a következő szöveg lép:
            
               „Ezt a rendeletet 2023. december 31-ig kell alkalmazni.”
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2021. január 1-jétől kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. augusztus 5-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 354., 2013.12.28., 22. o.
         
         
            (2)  Az Európai Parlament és a Tanács (EU) 2019/1241 rendelete (2019. június 20.) a halászati erőforrások és a tengeri ökoszisztémák technikai intézkedések révén történő védelméről, az 1967/2006/EK és az 1224/2009/EK tanácsi rendelet, továbbá az 1380/2013/EU, az (EU) 2016/1139, az (EU) 2018/973, az (EU) 2019/472 és az (EU) 2019/1022 európai parlamenti és tanácsi rendelet módosításáról, valamint a 894/97/EK, a 850/98/EK, a 2549/2000/EK, a 254/2002/EK, a 812/2004/EK és a 2187/2005/EK tanácsi rendelet hatályon kívül helyezéséről (HL L 198., 2019.7.25., 105. o.).
         
            (3)  A Bizottság (EU) 2018/161 felhatalmazáson alapuló rendelete (2017. október 23.) egyes kis méretű nyílt tengeri fajok földközi-tengeri halászatában alkalmazandó de minimis kivétel meghatározásáról (HL L 30., 2018.2.2., 1. o.).
         
            (4)  A Halászati Tudományos, Műszaki és Gazdasági Bizottság (HTMGB) értékelése a kirakodási kötelezettségre és a technikai intézkedésekről szóló rendeletre vonatkozó közös ajánlásokról (STECF-20-04). Az Európai Unió Kiadóhivatala, Luxembourg, 2020, https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/d71aef4f-7366-48cb-9cdb-afcf58565ee6